b'\n_START_ARTICLE_\nTungland\n_START_PARAGRAPH_\nTungland er en bydel av J\xc3\xb8rpeland i Strand kommune. Tungland best\xc3\xa5r i hovedsak av boligbebyggelse med noe innslag av industri og jordbruk. Bydelen grenser til J\xc3\xb8rpeland, delt av Tunglands\xc3\xa5n\xc3\xa5 i nord, og til J\xc3\xb8ssang i s\xc3\xb8r. P\xc3\xa5 \xc3\xb8stsida strekker Tunglandsfjellet seg bratt opp i h\xc3\xb8yden, mens vestsiden grenser til Idsefjorden.\n_START_SECTION_\nG\xc3\xa5rdsnavn og forhistorie\n_START_PARAGRAPH_\nG\xc3\xa5rdsnavnet har blitt skrevet p\xc3\xa5 flere m\xc3\xa5ter opp gjennom tidene. Togeland, Twngland, Tvngeland, i 1519 og 1521; Thingelandt og Thungelandt i 1563, Tunngland i 1567, Thungeland i 1602,Tungland i 1610, Tungland i 1661, og Tungland i 1723 og senere. Den lokale uttalen har v\xc3\xa6rt Tonglann._NEWLINE_Navnet er sammensatt med -land, derfor kan det v\xc3\xa6re grunn til \xc3\xa5 tro at navnet er fra folkevandringstida, 400-800 e.kr. F\xc3\xb8rste stavelse kommer trolig av \xc2\xabtunge\xc2\xbb i betydningen landtunge._NEWLINE_Flere fornminner er registrert p\xc3\xa5 Tungland. I Tadreskaret l\xc3\xa5 det en nedfalt bautastein; 1,65m h\xc3\xb8y. 0,6m p\xc3\xa5 det breieste, 0,35m p\xc3\xa5 det smaleste og 0,25 tykk. Denne ble trolig fjernet ved en utvideles av veien (ikke gjenfunnet). P\xc3\xa5 Storevikhammaren er det funnet en vakker dolk av gr\xc3\xa5 flint. P\xc3\xa5 et annet bruk st\xc3\xa5r det ein bautastein. Den blir kalt Piggsteinen og er 3,3m h\xc3\xb8y. St\xc3\xb8rste bredde 0,35m og 0,25m tykk. P\xc3\xa5 begge sider av denne bautasteinen skal det ha v\xc3\xa6rt gravr\xc3\xb8yser, men disse er n\xc3\xa5 fjernet. Ei gravr\xc3\xb8ys p\xc3\xa5 et annet bruk er ogs\xc3\xa5 fjernet. Det var sagbruk her fra 1600-tallet. P\xc3\xa5 1800-tallet var det trevarefabrikk.'